S-17/2018

Mál þetta, sem var tekið til dóms 26. apríl 2018, höfðaði lögreglustjórinn á höfuðborgarsvæðinu á hendur ákærða A-kk-þgf G-kk-þgf, kt. 000000-0000, [...]: ,,fyrir eftirtalin umferðarlagabrot í Reykjavík á árinu 2017 með því að hafa:

I

Miðvikudaginn 29. mars ekið bifreiðinni [...] sviptur ökurétti um Suðurlandsbraut við Grensásveg uns aksturinn var stöðvaður skömmu síðar.

II

Að kvöldi miðvikudagsins 14. júní ekið sömu bifreið sviptur ökurétti og undir áhrifum áfengis (vínandamagn í blóði mældist 1,12 ‰) austur Hverfisgötu á móts við Vitatorg uns aksturinn var stöðvaður skömmu síðar.

Teljast brot í báðum liðum varða við 1. mgr. 48. gr., og brot í lið II auk þess við 1. sbr. 2. mgr. 45. gr., allt sbr. 1. mgr. 100. gr. umferðalaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Af hálfu ákærða er krafist vægustu refsingar sem lög leyfa.

Við fyrirtöku málsins 26. apríl 2018 kom ákærði fyrir dóm og játaði sök. Í ljósi játningar ákærða var farið með málið samkvæmt 164. gr. laga nr. 88/2008 um meðferð sakamála. Var málið því tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði hefur skýlaust játað sök í málinu. Að mati dómsins samrýmist játning hans framkomnum gögnum. Brot ákærða teljast því sönnuð og eru réttilega heimfærð til refsiákvæða í ákæru.

Ákærði er fæddur í september 1993 og á samkvæmt framlögðu sakavottorði að baki sakarferil sem nær aftur til ársins 2012. Við úrlausn máls þessa hafa eftirfarandi brot áhrif við ákvörðun refsingar. Á árinu 2013 gekkst ákærði tvívegis undir sektargerð lögreglustjóra vegna brota á ákvæðum umferðarlaga. Ákærði gekkst undir sektargerð lögreglustjóra 1. október 2013 þess efnis að ákærði samþykkti að greiða 160.000 krónur í sekt og sæta sviptingu ökuréttar í átján mánuði vegna brots gegn 1. sbr. 3. mgr. 45. gr. umferðarlaga. Með sektargerð lögreglustjóra 29. október 2013 samþykkti ákærði að greiða 170.000 krónur í sekt og sæta sviptingu ökuréttar í átta mánuði fyrir brot gegn 1. sbr. 2. mgr. 45. og 1. sbr. 2. mgr. 45. gr. a. umferðarlaga. Ákærði gekkst þrívegis undir sektargerð lögreglustjóra á árinu 2014 vegna brota á ákvæðum umferðarlaga. Með sektargerð lögreglustjóra 15. janúar 2014 samþykkti ákærði að greiða 60.000 krónur í sekt fyrir brot gegn 1. mgr. 48. gr. umferðarlaga (sviptur ökurétti). Þá gekkst ákærði undir sektargerð lögreglustjóra 14. febrúar 2014 þess efnis að ákærði samþykkti að greiða 60.000 krónur í sekt fyrir brot gegn 1. mgr. 48. gr. umferðarlaga (sviptur ökurétti). Með sektargerð lögreglustjóra 5. júní 2014 samþykkti ákærði að greiða 320.000 krónur í sekt og sæta sviptingu ökuréttar í þrjú ár og sex mánuði fyrir brot gegn 1. sbr. 3. mgr. 45. gr. og 1. mgr. 48. gr. umferðarlaga (sviptur ökurétti). Með dómi Héraðsdóms Reykjaness 14. janúar 2015 var ákærði dæmdur í 45 daga fangelsi og sviptur ökurétti ævilangt fyrir að aka sviptur ökurétti og undir áhrifum áfengis. Þá var ákærði dæmdur í þriggja mánaða fangelsi með dómi Héraðsdóms Reykjaness 9. júlí 2015 fyrir brot gegn 1. sbr. 2. mgr. 45. gr. og 1. mgr. 48. gr. (sviptur ökurétti) og 1. sbr. 2. mgr. 45. gr. a. umferðarlaga, en með sama dómi var ævilöng ökuréttarsvipting ákærða áréttuð.

Að framangreindu virtu og með hliðsjón af 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í sex mánuði. Með vísan til dómaframkvæmdar eru ekki skilyrði til að skilorðsbinda þá refsingu.

Með vísan til 101. og 102. gr. er ævilöng ökuréttarsvipting ákærða áréttuð.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða sakarkostnað málsins, sem samkvæmt yfirliti sækjanda um slíkan kostnað og með stoð í öðrum gögnum málsins nemur 24.255 krónum. Verjandi ákærða lýsti því yfir við fyrirtöku málsins að hann afsalaði sér þóknun fyrir verjandastarfann.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, A-kk-nf G-kk-nf, sæti fangelsi í sex mánuði.

Ákærði er sviptur ökurétti ævilangt.

Ákærði greiði 24.255 krónur í sakarkostnað.

M-kvk-nf H-kvk-nf H-kvk-nf